Imtella' Mejju 23, 2021 - Aġġornata 23 Ta' Mejju, 2021 3:33pm Rapport: Fiorella Pace Il-Kap tal-Oppożizzjoni u tal-Partit Nazzjonalista Bernard Grech wiegħed li taħt Gvern Nazzjonalista ssir it-trakka tal-motorsport u qal li diġà identifika fejn għandha ssir mingħajr ma tinqered art prezzjuża. Intervistat fuq NET TV, Dr Grech qal li l-Partit Nazzjonalista se jara li jirnexxu l-ħaddiema beżlin u mhux dawk li jkunu jafu lill-Prim Ministru jew lil xi Ministru. Dwar is-settur tal-kostruzzjoni, Dr Grech qal li l-Partit Nazzjonalista fil-Gvern idaħħal inċentivi biex djar vojta jibdew jinxtraw u jintużaw. Il-Kap tal-Oppożizzjoni u tal-Partit Nazzjonalista Bernard Grech qal li l-Partit Nazzjonalista identifika fejn tista' ssir trakka tal-motorsport mingħajr ma tinqered art prezzjuża u wiegħed li taħt Gvern Nazzjonalista din it-trakka ssir. Dr Grech qal li l-Partit Nazzjonalista qed jaħseb ukoll f'dawk li għandhom id-delizzju tal-4×4 biex dawn ukoll ikunu jistgħu jipprattikaw dan l-isport. Il-Kap Nazzjonalista tkellem ukoll dwar il-camping u qal li l-Partit Nazzjonalista se jara li jkun hemm spazji miftuħa fejn wieħed jista' jmur camping b'mod temporanju, iħallas għas-servizzi li jkun hemm għall-camping, u b'hekk tissolva l-problema li hemm postijiet pubbliċi meħudin mill-campers is-sena kollha. Mistoqsi dwar id-dekriminalizzazzjoni tal-użu tal-kannabis, Dr Grech qal li l-Partit Nazzjonalista qed jikkonkludi proċess ta' konsultazzjoni u malli jintemm dan il-proċess qal li se joħroġ bil-pożizzjoni tiegħu dwar l-użu tal-kannabis. Dwar is-settur tal-bini, il-Kap Nazzjonalista qal li minnu jieklu ħafna nies u hu għalhekk li hu neċessarju li jibqa' miexi 'l quddiem. Imma sostna li ma nistgħux niddependu biss fuq dan is-settur inkella jkun hemm effetti oħra. Qal li Partit Nazzjonalista jdaħħal inċentivi li permezz tagħhom djar vojta jibdew jinxtraw u jintużaw. Dr Grech qal li bil-politika ta' ekonomija għan-nies, il-Partit Nazzjonalista se jara li l-ħaddiema beżlin jirnexxu u mhux jirnexxi min ikun inqas bieżel imma għax ikun jaf lill-Prim Ministru jew lil xi Ministru. Qal li ekonomija mibnija fuq dan il-ħsieb tara wkoll li persuni b'diżabbilita' jkunu jistgħu jaslu f'ħajjithom u ma jinżammux lura. Dr Grech qal li Gvern Nazzjonalista dejjem ta servizzi eċċellenti lill-anzjani, bħat-telecare, ċentri matul il-jum, università tat-tielet età. Sostna li Gvern Nazzjonalista se jkompli jaħdem biex fi djar tal-anzjani u fl-isptarijiet l-anzjani jingħataw servizzi ta' kwalità. Dwar il-Ministru Carmelo Abela, il-Kap Nazzjonalista qal li l-Prim Ministru Robert Abela għandu jitlob li Carmelo Abela jwarrab sakemm tintemm l-investigazzjoni. Dwar ix-xandir nazzjonali, Dr Grech qal li l-Partit Nazzjonalista qiegħed fi żvantaġġ fl-ordni li tingħata l-aħbar u l-filmati li jintużaw. Qal li jekk ikun fil-Gvern jagħmel riforma fix-xandir nazzjonali biex il-poplu jingħata l-aħbarijiet b'rispett u kif jixraqlu. Dr Grech appella biex il-Gvern jifhem li waqt li għaddejjin minn pandemija hemm min jaqla' l-għixien tiegħu mil-industrija tal-arti u l-kultura u għalhekk tenna li jekk isiru r-regolamenti u l-infurzar meħtieġ, ikunu jistgħu jinfetħu iżjed setturi.